  Виталий Пронин "Лудорвай" музейын сылэ удмуртъёслэн тарантассыКылем ар куспын Удмуртиысь музейёсы вуылӥз 735 сюрслэсь уно адями. Калык понна 15 сюрс экскурсия но 2 сюрс пӧртэм ужрадъёс ортчытэмын вал. Музейёсын мытэм акциос вордскем шаерлэн историеныз тунсыкъяськонэз улӟыто.Азинскыны юрттэтТуала улонын музей - культура политикалэн валтӥсь люкетэз луэ но улослэн азинсконаз бадӟым инты басьтэ. 2011-тӥ арын йылаз-пумаз вуттэмын Удмуртиысь музейёсты азинтонъя концепция. Соя «музаослэн дорзы» (озьы грек кылысь берыктӥське «музей» шуэм), культурая ваньбур луэм сяна, улослэсь данзэ ӝутыны, республикае коньдон кыскыны быгатэ.Шаерысьтымы музейёс али бадӟым уж нуо коллекциоссэс утён понна. Та ужын кун ласянь но юрттэт шӧдӥське. Республикаямы ужало «Удмуртиысь культура», «Удмурт Республикаысь калыклы вордскем музъемез гажан мылкыд пыӵатон», «Удмурт Республикаын иворъёсъя обществоез азинтон», «2012-тӥ-2018-тӥ аръёсы Удмуртиын туризмез азинтон» программаос. Соос чотын уно ужрадъёс ортчытэмын ини музейёсты экспонатъёсын узырмытон, уногес калыклы фондъёсты возьматон но иворъёсъя туала технологиосты уже кутон понна.«Шыкыс уй»Арлы быдэ музейёслэн калыккуспо нуналазы, 18-тӥ куартолэзе, быдэс дуннеысь музейёс ӧсъёссэс усьто вань мылкыд карисьёслы. Та уй-нуналэ чик дунтэк ортчыло вань адӟытонъёс, экскурсиос. Музей - со ог-огедлэн культураеныд вошъяськон амал выллем луэ. Пӧртэм выжы-калыкъёслэн улэм-вылэменызы тодматэм сяна, музей турлы адямиосын одӥг кыл шедьтыны юрттэ, ваче эшъяськыны но валче ужаны луонлыкъёс кылдытэ.«Музейёслэн уйзы» акциез малпазы Берлинын но нырысьсэ ортчытӥзы 1997-тӥ арын. Шаерысьтымы музейёсын таӵе акция радъяськыны кутскиз 2011-тӥ арысен. Куинетӥ арзэ ини Удмуртиын 18-тӥ куартолэзе музейёс уйин но ужало. Та нуналэ куноослы, экскурсиос сяна, чакламын пӧртэм конкурсъёс, тунсыко пумиськонъёс, концертъёс, ӝӧк сьӧрын кенешонъёс. Туэ «Музейёслэн уйзы-2013» акция пыртэмын вал «Сочи-2014» Культурая олимпиадалэн программаяз. Со чотын ортчем ужрадъёс шаерамы улӥсьёслы кельшизы но бордазы трос калыкез кыскизы.Музейёс понна вунонтэм вал 2012-тӥ ар но. Сое Россилэн Президентэз ялӥз Россилэн историезлы сӥзем арен. Со сяна, миым бадӟым юбилей вал: 1812-тӥ арысь Отечественной войналы 200 ар тырмиз. Та лыдпуслы но Россилэн историезлы сӥзьыса, шаерысьтымы «шыкысъёсын» уно эскерон ужъёс, конкурсъёс, адӟытонъёс ортчизы.Электрон фондъёс Музейын утиськись арбериосты но фондъёсты лыдъяны, эскерыны юрттэ иворъёсъя огъя автоматизированной система (КАМИС). Солэн модульёсыз кӧня ке секунд куспын тодмало но адӟо музейысь арбериослэсь «ветлэмзэс».Кун музейёсысь электрон фондъёсы уногес калык пыраны мед быгатоз шуыса но, трос лэсьтӥське. 12 муниципал музейын (4 городын но 8 ёросын) кылдытэмын Интернет сайтъёс. Музейын тыршисьёс туала амалъёсын тодматэмын но дышетэмын соосты ужазы кутыны.«Шаермылэн инкуазез»Музейлэн валтӥсь ужан амалэз - адӟытонъёсты дасян но возьматон. Со луонлык сётэ музей фондын утиськись арбериосты ӵемгес но тросгес калыклы возьматыны. Кӧня ке аръёс ӵоже ини Удмурт Республикаысь К. Герд нимо музейын «Шаермылэн инкуазез» экспозиция кылдытон бордын ужало. Та бадӟым адӟытонэз быдэсак вуттыны кулэ туэ ар пумозь - 2013-тӥ ар Россиын Инкуазез утён арен ялэмын.Озьы ик кылем арын йылпумъямын Геннадий Красильниковлэн музей-квартираяз выльдӥськон ужъёс. Таиз экспозиция туала луэ но удмурт классиклэн Г. Красильниковлэн улонэз но творчествоез шоры выль сямен учкыны ӵектэ.«Лудорвай»Удмуртилэн Президентэз Александр Волков кичӧлтэмъя «Лудорвай» музей-заповедниклы арлы быдэ 3 миллион манет висъяське. Та юрттэт чотын музейын бадӟым уж лэсьтэмын, «Лудорвай» выльдӥське но паськыта. Соин валче шаерысьтымы заповедник туризмъя но культурая тунсыко объектлы пӧрмиз. Лудорвайысь тӧл вуко тупатэмын, выльдэмын шор удмуртъёслэн юртъер котырзы.2011-тӥ-2012-тӥ аръёсы Лудорвайлы матын Ильинка починкаысь огаз вуж коркан усьтӥськиз «Ӟучъёс: гурт этнография - Щепинлэн усадьбаез» экспозиция. Озьы ик «Лудорвайын» вань «Лыдӟиськон юртсы» но.Азьланьтӥськиз «Уйпал удмуртъёс» секторез кылдытон. Музейёслэн калыккуспо нуналазы «Лудорвайын» усьтӥськиз «Чупчи йылысь удмуртъёслэн усадьбазы» комплекс.Музейёс шаермылэн улоназ кемалась ас интызэс шедьтӥзы ини. Пичиез но бадӟымез, городысез но гуртысез музей быдэсъя валтӥсь ужез - утча, эскере, люка но уте пӧртэм арбериосты. Соос пыр калыклы но будӥсь нылпиослы усьтэ шаермылэсь историзэ но культуразэ, дышетэ но ӧте адямиез малпаськыны, творчествое кыстӥськыны, вашкалазэ дунъяны.Печатлаське «Удмурт Республикалэн 2011-тӥ-2013-тӥ аръёслы чаклам бюджетысьтыз расходъёсты ӟечомытон» программаез но «Шара бюджет» проектэз быдэстон улсын.Сергей Захаров Теги: музей  